Saak hervat van polisiehoës oor Marikana-sterfteVoormalige adjunkpolisiekommissaris van Noordwes genl.maj. William Mpembe, brig. Gideon van Zyl, kol. Dingaan Madoda en kapt. Oupa Pule in die Noordwes-hooggeregshof (Foto: ANA) Die saak van die voormalige adjunkpolisiekommissaris van Noordwes, genl.maj. William Mpembe, en drie ander senior polisiebeamptes hervat Maandag in die hooggeregshofsitting in Mogwase, Noordwes. Mpembe, brig. Gideon van Zyl, kol. Dingaan Madoda en kapt. Oupa Pule staan tereg op aanklag dat hulle die Kommissiewet en die Wet op die Polisieondersoekdirektoraat (Opod) oortree het en dwarsboming van die gereg. Hulle is in Maart 2018 in hegtenis geneem ná ŉ ondersoek deur Opod aan die lig gebring het dat ŉ mynwerker, Modisaotsile van Wyk Sagalala, in polisieaanhouding gesterf het en nie in die hospitaal of by die toneel nie, toe polisiebeamptes 34 mynwerkers doodgeskiet het tydens ŉ gewelddadige staking by Lonmin se platinummyn in Marikana naby Rustenburg op 16 Augustus 2012. Die staat voer aan hulle het die omstandighede rondom Sagalala se afsterwe verbloem.